**Program i plan rada Hrvatskoga knjižničnog vijeća**

**za mandatno razdoblje 2023.-2027. godine**

**Preambula**

Knjižnična građa i knjižnična djelatnost od posebnog su društvenog interesa za Republiku Hrvatsku. Knjižnični sustav Republike Hrvatske zamišljen je kao povezan i funkcionalan sustav u kojemu sve vrste knjižnica ostvaruju određene društvene zadaće. Knjižnice svoju djelatnost ostvaruju organiziranjem i pružanjem kulturnih, informacijskih, obrazovnih i znanstvenih usluga javnosti. Kvalitetna knjižnična usluga oslanja se na kompetentne djelatnike, sposobne pratiti profesionalne standarde i brze promjene u tehnološkom i informacijskom okruženju.

Slijedom planova Ministarstva kulture i medija Republike Hrvatske o usvajanju Nacionalnog plana razvoja kulture i medija za razdoblje do 2027., a koji će u formi cjelovitog strateškog dokumenta sadržavati i plan razvoja knjižnične djelatnosti, Vijeće će razmatrati stanje te analizirati ostvarenje planiranih strateških ciljeva. Potrebno je kontinuirano razvijati i širiti mrežu knjižnica i knjižničnih usluga te jačati knjižničarsku profesiju radi osiguravanja slobodnog pristupa informacijama, knjižničnim uslugama, građi u analognim i digitalnim formatima i informacijskim izvorima kako bi bili dostupni svim građanima.

Temeljem članka 35.Zakona o knjižnicama i knjižničnoj djelatnosti (NN 17/19, NN 98/19, NN 114/22) Hrvatsko knjižnično vijeće savjetodavno je tijelo pri ministarstvu nadležnom za poslove kulture koje obavlja stručne i druge poslove knjižnične djelatnosti u skladu s odredbama Zakona, a osobito:

* razmatra stanje u knjižničnoj djelatnosti u Republici Hrvatskoj
* predlaže opće i specifične mjere i programe poticanja razvitka i unaprjeđivanja knjižnične djelatnosti
* potiče unaprjeđenje standarda i propisa važnih za knjižničnu djelatnost
* daje preporuke i mišljenja o pojedinim pitanjima iz područja knjižnične djelatnosti
* vrednuje i predlaže financiranje programskih aktivnosti iz područja knjižnične djelatnosti
* daje mišljenje ministarstvu nadležnom za poslove kulture o stjecanju zvanja u knjižničarskoj struci
* obavlja poslove predviđene ovim Zakonom i drugim propisima, kao i druge poslove koje mu povjeri ministarstvo nadležno za poslove kulture.

Uz navedene aktivnosti za sljedeće mandatno razdoblje (2023. do 2027.) predlaže se Program i plan rada Hrvatskoga knjižničnog vijeća kako slijedi:

**Prijedlog programa i plana rada**

Prve dvije točke predstavljaju zadatke koji zahtijevaju dužu pripremu te će zasigurno imati dugoročan hodogram rada.

1. **Razvoj** **i primjena knjižnično-informacijskog sustava u Republici Hrvatskoj radi osnaživanja digitalne zrelosti knjižnica**

Aktivnosti: Analiza knjižnično-informacijskih računalnih programa i informacijske infrastrukture u knjižnicama u RH

Imenovanje članova radnih skupina za provedbu aktivnosti

Izrada smjernica za razvoj.

Nositelji: HKV

Rokovi: Imenovanje članova radnih skupina, postavljanje ciljeva te hodogram rada - do kraja2023. godine

*Analiza* u prvoj polovici 2024. godine, a smjernice za razvoj do kraja 2024. godine.

 Stručne rasprave, sukladno hodogramu rada.

Kontinuirano praćenje stanja i predlaganje potrebnih aktivnosti do kraja 2027. godine.

1. **Priprema prijedloga aktivnosti s ciljem unapređenja položaja stručnih knjižničnih djelatnika u Republici Hrvatskoj na tržištu rada**

Aktivnosti: Prikupljanje podataka i analiza stanja na tržištu rada.

Potrebe za zapošljavanjem i privlačenjem studenata knjižničarstva za rad u knjižnici.

 Promoviranje profesije knjižničara

Konzultacije s voditeljima studija informacijskih znanosti u Republici Hrvatskoj.

Imenovanje radne skupine za provedbu aktivnosti

Nositelji: HKV

Rokovi: Imenovanje članova radne skupine do kraja 2023. godine

Analiza stanja u prvom kvartalu 2024. godine

 Prijedlog aktivnosti do sredine 2024. godine

 Kontinuirano praćenje stanja i predlaganje potrebnih aktivnosti do kraja 2027. godine.

1. **Analiza zahtjeva i priprema prijedloga za financiranje knjižnične djelatnosti temeljem javnih natječaja**

Aktivnosti: Proučavanje prispjelih prijedloga, analiza zahtjeva u odnosu na kriterije prihvatljivosti i raspoloživa financijska sredstva te izrada prijedloga ministrici za sufinanciranje odabranih programa

Nositelji: HKV

Rokovi: do kraja tekuće godine

1. **Tematske rasprave o aktualnim pitanjima razvoja hrvatskog knjižničarstva**

Aktivnosti: Priprema radnih podloga za pojedinu tematsku cjelinu u suradnji sa stručnom i akademskom zajednicom, sazivanje okruglih stolova, vođenje zapisnika, izrada i diseminacija zaključaka

Nositelj: HKV

Rokovi: slijedom utvrđenih prioriteta

1. **Suradnja sa stručnim i savjetodavnim tijelima MKM-a**
* Suradnja (za arhivsku, muzejsku i knjižničnu djelatnost, za knjigu i nakladništvo i digitalizaciju kulturne baštine) radi izdvajanja zajedničkih prioriteta u odnosu na strategiju razvoja kulture, obrazovanja i znanosti i sagledavanja mogućeg novog modela organizacije stručnih i savjetodavnih tijela MKM-a, uključujući i međuresorna tijela
* suradnja s voditeljima Nacionalnog programa poticanja čitanja radi usklađenog djelovanja.
* suradnja predsjednika HKV-a, predsjednika HKD-a, pročelnika Hrvatskog zavoda za knjižničarstvo i stručnih službi MKM-a.